Diari Oficial de la Generalitat Valenciana


Sumari del DOGV 9035, del 05-03-2021 (2021/1676)

Bases generals que regeixen els processos de selecció del personal al servei de l'Ajuntament d'Onda.
----------------------------------------------------------------------------------------------------

### Dades del document

Número de DOGV
:   9035

Data del DOGV
:   05-03-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/1676


Data del document
:   12-02-2021

Organisme emissor
:   Ajuntament d'Onda

Tipus de document
:   Anunci

Descriptors 

:   * Onda
    * concurs administratiu

Bases generals que regeixen els processos de selecció del personal al servei de l'Ajuntament d'Onda. [2021/1676]  
Preàmbul  
Les actuals bases generals rectores dels processos selectius per a l'accés a l'ocupació pública de l'Ajuntament d'Onda van ser aprovades pel Ple el dia 30 de novembre de 2009 i estaven inspirades en la Resolució d'1 de desembre de 1992, del director general d'Administració Local de la Conselleria d'Administració Pública de la Generalitat Valenciana, per la qual s'ordenava publicar un text de bases generals de selecció del personal al servei de les entitats locals de la Comunitat Valenciana.  
Vist el temps transcorregut s'ha plantejat revisar-les tenint en compte:  
I. La nova normativa vigent aprovada amb posterioritat, entre la qual destaquen el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic; la Llei 10/2010, de 9 de juliol, de la Generalitat, d'ordenació i gestió de la funció pública valenciana; i el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
II. La nova doctrina publicada respecte de la selecció de personal (R. Jiménez, C. Mapelli, E. de l'Anou, J. Fondevila, M. Gorriti i C. Ramió), en la qual es planteja la necessitat de nous sistemes selectius que incloguen exercicis de composició (capacitat de relació, coneixements, expressió escrita, esperit crític), redacció de síntesi de documents complexos, preguntes curtes de relació (en lloc de test), entrevistes, proves psicotècniques o incloure la formació com a part del procés selectiu. O la creació d'òrgans especialitzats i permanents de selecció.  
  
III. La Política de Personal de l'Ajuntament d'Onda aprovada per decret de l'alcaldia número 305, de data 4.02.2019.  
Aquestes bases generals han sigut objecte de negociació d'acord amb el que disposa l'article 37.1.c del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i han sigut sotmeses a la consideració de la Mesa general de negociació de l'Ajuntament en les seues reunions de data 25.01.2021 i 11.02.2021.  
  
1. Objecte  
1.1. Aquestes bases tenen per objecte establir les normes per les quals s'han de regir tots els processos de selecció del personal al servei de l'Ajuntament d'Onda, amb excepció del personal pertanyent al cos de la policia local que es regirà per la seua normativa corresponent i, amb caràcter supletori, per aquestes bases. Igualment seran aplicables al personal laboral, amb les adaptacions que corresponguen d'acord amb la legislació específica.  
1.2. Les especialitats de cada procés selectiu seran objecte de regulació en les bases específiques que s'aprovaran per l'alcaldia o regidoria delegada, si és el cas, per a regir cada convocatòria (d'ara en avant l'òrgan competent).  
  
2. Legislació aplicable  
En tot allò que no estiga previst en aquestes bases i en les bases específiques reguladores de cada procés selectiu s'estarà al que es preveu en les normes següents, o en aquelles que les substituïsquen:  
- Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic (TREBEP).  
  
- Reial decret 896/1991, de 7 de juny, regles bàsiques i programes mínims als quals ha d'ajustar-se el procediment de selecció dels funcionaris de l'administració local.  
- Llei 10/2010, de 9 de juliol, de la Generalitat, d'ordenació i gestió de la funció pública valenciana (LOGFPV).  
- Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana.  
- Reial decret 364/1995, de 10 de març, Reglament general d'ingrés de personal de l'administració, provisió de llocs i promoció.  
  
3. Requisits de participació  
3.1. Per a poder participar en les proves selectives que es convoquen hauran de complir-se els requisits que per a cada plaça es determinen en les bases específiques de la convocatòria.  
3.2. La titulació s'acreditarà mitjançant l'expedició dels títols corresponents per l'autoritat acadèmica competent. Aquesta mateixa autoritat podrà declarar també l'equivalència de títols.  
3.3. Els coneixements de valencià requerits seran acreditats per mitjà dels certificats expedits per la Junta Qualificadora de Coneixements de Valencià, o mitjançant qualsevol altre títol de valencià que puga ser homologat per aquest organisme, d'acord amb el que es disposa en l'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
3.4. Tots els requisits hauran de complir-se en l'últim dia del termini de presentació de sol·licituds i mantindre's durant tot el procés selectiu. En aquest sentit, es podran efectuar les comprovacions oportunes fins a arribar a la presa de possessió com a funcionari/a o fins a la signatura del contracte laboral.  
3.5. De conformitat amb el que s'estableix en l'article 36 del Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, i 25.4 de la Llei 11/2003, de 10 d'abril, de la Generalitat, sobre l'Estatut de persones amb discapacitat, les persones amb discapacitat seran admeses en igualtat de condicions que la resta d'aspirants.  
  
4. Sol·licituds  
Les sol·licituds de participació i les instruccions per a emplenar-les es regularan en les bases específiques de cada procés selectiu.  
  
5. Admissió d'aspirants  
5.1. Les convocatòries es publicaran en el Diari Oficial de la Generalitat Valenciana i en la pàgina web municipal.  
5.2. Finalitzat el termini de presentació de sol·licituds, l'òrgan competent publicarà en la pàgina web municipal, en el termini màxim d'un mes, la relació provisional de persones admeses i excloses, indicant en aquest últim cas la causa d'exclusió i concedint un termini de deu dies hàbils comptats a partir del següent a la seua publicació perquè es puguen esmenar els defectes que hagen motivat l'exclusió, o realitzar les al·legacions que tinguen per convenient. Les persones aspirants que, en el termini assenyalat, no esmenen l'exclusió o al·leguen l'omissió, i no justifiquen el seu dret a ser incloses en la relació d'admeses, seran definitivament excloses del procés selectiu.  
  
5.3. Conclòs el termini d'al·legacions i esmenes i havent estat resoltes, l'òrgan competent elevarà a definitiva la relació de persones admeses i excloses mitjançant resolució que es publicarà en el Diari Oficial de la Generalitat Valenciana i en la pàgina web municipal. Aquesta publicació servirà de notificació a l'efecte d'impugnacions i recursos. En la mateixa resolució s'indicarà la data, lloc i hora de començament del primer exercici, que tindrà lloc en un termini no inferior a quinze dies hàbils, així com l'ordre de crida de les persones aspirants.  
  
El començament dels exercicis restants s'anunciarà només en la pàgina web de l'Ajuntament.  
  
6. Tribunals qualificadors  
6.1. Els tribunals estaran formats per cinc membres titulars designats entre personal funcionari de carrera (quan es tracte de personal laboral podrà haver-hi també personal laboral) i cinc suplents, garantint la paritat entre dones i hòmens, excepte per raons fundades i objectives, degudament motivades. Els tribunals poden actuar indistintament amb els seus membres titulars o suplents. La classificació professional dels membres del tribunal haurà de ser igual o superior a la del cos, agrupació professional funcionarial o categoria laboral objecte de la convocatòria i, almenys, més de la meitat dels seus membres haurà de posseir una titulació corresponent a la mateixa àrea de coneixements que l'exigida en la convocatòria sense que puga estar format majoritàriament per funcionariat pertanyent al mateix cos o escala objecte de la selecció. La designació del tribunal i la seua composició s'efectuarà mitjançant resolució de l'òrgan competent a títol individual i mai en representació o per compte de ningú.  
6.2. Els membres del tribunal estan subjectes als supòsits d'abstenció i recusació que preveuen els articles 23 i 24 de la Llei 40/2015, d'1 d'octubre, del règim jurídic del sector públic (LRJSP). No hi podran ser nomenats membres persones col·laboradores o assessores que hagen fet tasques de preparació de persones aspirants a proves selectives en els cinc anys anteriors a la publicació d'aquesta convocatòria.  
  
6.3. No podran formar part dels òrgans de selecció el personal d'elecció o de designació política, els funcionaris interins ni el personal eventual.  
6.4. Amb la convocatòria prèvia de l'òrgan competent, el tribunal es constituirà abans de la realització del primer exercici. Per a la seua constitució vàlida serà necessària l'assistència de la presidència i de la secretaria i de la meitat, com a mínim, dels seus membres, titulars o suplents.  
6.5. D'acord amb el que es disposa en l'article 17.3 LRSJP, a partir de la seua constitució el tribunal, per a actuar, requerirà la presència de la majoria dels seus membres, titulars o suplents, incloses la presidència i la secretaria.  
6.6. El procediment d'actuació del tribunal s'ajustarà en tot moment a l'establit en els articles 15 a 18 LRJSP.  
6.7. El tribunal podrà disposar la incorporació als seus treballs d'assessors/es especialistes quan les característiques o la dificultat de la prova així ho requerisquen, que col·laboraran amb el tribunal i tindran veu però no vot.  
6.8. Tots els membres del tribunal tindran veu i vot. En cada sessió del tribunal podran participar els membres titulars i, si estan absents, els suplents, encara que no podran substituir-se entre si en la mateixa sessió.  
6.9. De cada sessió la Secretaria estendrà i signarà una acta on es faran constar les qualificacions dels exercicis, l'avaluació individualitzada dels mèrits de cada aspirant en cas de concurs, i també les incidències i les votacions que es produïsquen.  
6.10. Si els membres del tribunal qualificador, una vegada iniciades les proves de l'oposició o les qualificacions dels mèrits del concurs, cessen en els càrrecs en virtut dels quals van ser designats, continuaran exercint les funcions corresponents en els tribunals fins que acabe totalment el procediment selectiu de què es tracte. Si per qualsevol motiu les persones suplents, amb independència de les responsabilitats en què incórreguen, no volen o no poden continuar sent membres del tribunal, impedint la continuació del procés selectiu per falta de titulars o de suplents necessaris, es consideraran vàlides les actuacions anteriors i, previs els tràmits corresponents, es designaran substituts/es, i posteriorment es realitzaran les actuacions que falten fins a la finalització del procés selectiu referit.  
6.11. Les resolucions dels tribunals de selecció, vinculen a l'Ajuntament, que només podrà revisar-les pel procediment establit en els articles 106 i següents de la Llei 39/2015, d'1 d'octubre, del procediment administratiu comú de les administracions públiques.  
  
6.12. Contra les resolucions i actes dels tribunals de selecció, així com contra els seus actes de tràmit que impedisquen continuar el procediment o produïsquen indefensió, podrà interposar-se recurs d'alçada davant l'autoritat que els va nomenar.  
6.13. Els membres del tribunal, i també els possibles assessors, percebran les indemnitzacions per raons del servei establides en les bases específiques de cada procés.  
6.14. Sempre que siga possible s'acudirà a òrgans de selecció permanents i especialitzats, tant interns com externs.  
  
7. Sistemes selectius  
7.1. Els processos selectius tindran caràcter obert i garantiran la lliure concurrència, sense perjudici del que s'estableix per a la promoció interna i, si és el cas, de les mesures de discriminació positiva previstes legalment.  
Els procediments de selecció buscaran les competències i habilitats de les persones aspirants (com ara les que es requereixen per a la cerca d'informació, l'anàlisi de dades, la resolució de problemes, la presentació de resultats o qualssevol tasques anàlogues) i cuidaran especialment la connexió entre la mena de proves a superar i l'adequació a l'acompliment de les tasques dels llocs de treball convocats, incloent-hi, si és el cas, les proves pràctiques que siguen precises.  
Els processos selectius per jubilacions en els pròxims anys permetran, amb caràcter previ, amortitzar aquells llocs de treball que pogueren resultar innecessaris o reconvertir-los funcionalment en llocs amb perfils digitals o tecnològics o en llocs de titulacions STEM (Science, Technology, Engineering, Mathematics) i amb persones que acrediten «habilitats blanes» (habilitats associades amb la personalitat i naturalesa de l'individu com ara la capacitat de lideratge, les relacions interpersonals i l'actitud positiva).  
Els processos selectius que incloguen, a més de les preceptives proves de capacitat, la valoració de mèrits només podran atorgar a aquesta valoració una puntuació proporcionada que no determinarà, en cap cas, per si mateixa, el resultat del procés selectiu.  
Els procediments selectius tindran, amb caràcter general, tres fases:  
  
- Preselecció: realització d'entrevistes o de proves psicotècniques.  
- Selecció: acreditació dels coneixements necessaris mitjançant la realització d'exercicis de composició (capacitat de relació, coneixements, expressió escrita, esperit crític), la redacció de síntesi de documents complexos, la resolució de casos pràctics o la realització de preguntes curtes de relació (en lloc de test).  
- Formació: superació de cursos de formació o de períodes de pràctiques com a part del procés selectiu.  
Els sistemes selectius de funcionaris de carrera seran els d'oposició i concurs oposició que hauran d'incloure, en tot cas, una o diverses proves per a determinar la capacitat dels aspirants i establir l'ordre de prelació.  
Només en virtut de llei podrà aplicar-se, amb caràcter excepcional, el sistema de concurs que consistirà únicament en la valoració de mèrits.  
  
Els sistemes selectius de personal laboral fix seran els d'oposició, concurs oposició o concurs de valoració de mèrits.  
7.2. Les bases específiques de cada convocatòria establiran el procediment de selecció més adequat en cada cas.  
7.3. Podrà establir-se en les bases específiques la realització d'una entrevista davant del tribunal qualificador, en què es valorarà l'experiència, la idoneïtat i l'aptitud de la persona aspirant, en relació amb les funcions a desenvolupar.  
  
8. Desenvolupament de les proves  
8.1. Les proves no podran començar fins que transcórreguen almenys quinze dies hàbils des de la publicació de la llista definitiva.  
8.2. La crida per a la sessió següent d'un mateix exercici haurà de realitzar-se amb un termini mínim d'antelació de vint-i-quatre hores des de l'inici de la sessió anterior, mentre que la convocatòria per a un exercici diferent haurà de respectar un termini mínim de dos dies. Entre la terminació d'un exercici i el començament del següent no podrà transcórrer un termini superior de quaranta-cinc dies naturals.  
Es podran reduir els terminis indicats en els paràgrafs anteriors si els proposara el tribunal i els acceptaren tots els aspirants o fora sol·licitat per aquests unànimement. Això es farà constar en l'expedient.  
  
8.3. Les persones admeses perdran el dret quan es personen en els llocs de celebració una vegada iniciades les proves o per la inassistència, encara que siga per causes justificades.  
  
No obstant l'anterior, si es tracta de proves orals o altres de caràcter individual i successiu, l'òrgan de selecció podrà apreciar les causes al·legades i admetre a la persona aspirant, sempre que no hi hagen finalitzat i aquesta admissió no menyscabe el principi d'igualtat amb la resta del personal.  
Així mateix, si alguna de les persones aspirants no poguera completar el procés selectiu a causa d'embaràs de risc o part, degudament acreditat, la seua situació quedarà condicionada a la finalització i a la superació de les fases que hagen quedat ajornades, no podent demorar-se aquestes de manera que es menyscabe el dret de la resta de les persones aspirants a una resolució del procés ajustada a temps raonables, la qual cosa haurà de ser valorada per l'òrgan tècnic de selecció i, en tot cas, la realització de les proves tindrà lloc abans de la publicació de la llista d'aspirants que han superat el procés selectiu. Idèntica previsió resulta d'aplicació a les víctimes de violència de gènere quan acrediten degudament que no poden assistir per motius de seguretat.  
  
8.4. L'ordre d'actuació en aquells exercicis que no es puguen realitzar de manera simultània es determinarà pel sorteig públic realitzat per la Generalitat Valenciana amb anterioritat al començament de les proves selectives, i que serà comú a totes les proves dins de la respectiva oferta pública d'ocupació.  
8.5. Totes les proves podran realitzar-se indistintament en valencià o castellà, a elecció de la persona aspirant.  
8.6. Per a les persones amb discapacitat que ho sol·liciten, s'establiran les adaptacions possibles de temps i mitjans que permeten l'adequada realització de les proves.  
8.7. El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conéixer la identitat de les persones aspirants. En aquest cas el tribunal exclourà a aquells/es opositors/es en els fulls d'examen dels quals figuren noms, marques o signes que permeten conéixer la identitat dels/de les autors/es o duguen a terme qualsevol actuació de tipus fraudulent durant la realització dels exercicis.  
8.8. En qualsevol moment, l'òrgan de selecció pot requerir a les persones aspirants perquè acrediten la seua identitat.  
8.9. Si en qualsevol moment del procés selectiu arriba a coneixement del tribunal que alguna de les persones aspirants no reuneix tots els requisits exigits en la convocatòria, prèvia audiència a la persona interessada, proposarà a l'alcaldia la seua exclusió indicant els motius d'aquesta.  
8.10. Igualment el tribunal podrà excloure del procés a tota persona que l'altere, que copie o que no seguisca les instruccions dels seus membres per al seu correcte desenvolupament.  
  
9. Qualificacions  
9.1. Oposició  
Els exercicis obligatoris i eliminatoris que s'establisquen en les diverses bases específiques seran puntuats fins a un màxim de 10 punts. Serà necessari aconseguir un mínim de 5 punts per a aprovar-los.  
La qualificació per a cada exercici i aspirant es determinarà per la mitjana resultant de les qualificacions atorgades per cada membre del tribunal, eliminant, en tot cas, les puntuacions màximes i mínimes, quan entre aquestes existisca una diferència igual o superior a 4 punts.  
  
El resultat dels exercicis obligatoris s'obtindrà sumant les puntuacions de cadascun d'ells. Es consideraren aprovades, d'entre els qui han superat les proves, aquelles persones que hagen obtingut major puntuació, en número no superior al de vacants convocades. Les persones aprovades accediran, si és el cas, a la realització dels exercicis voluntaris.  
En totes les proves selectives per a la provisió en propietat, tant de personal funcionari com laboral, es realitzarà un exercici obligatori i no eliminatori sobre coneixement de valencià.  
Si les bases específiques preveuen exercicis voluntaris i no eliminatoris, es puntuaran de 0 a 2 punts cadascun, fins a un màxim de 3 punts.  
  
La qualificació final de l'oposició estarà determinada per la suma de les puntuacions obtingudes en els exercicis obligatoris i voluntaris. Sobre la base d'aquesta es formarà la llista d'aprovats/ades i la proposta de nomenament.  
Si en el desenvolupament dels exercicis, la persona aspirant deixa d'exposar algun tema o és qualificada amb zero punts en algun d'ells, es considerarà que no ha superat la prova corresponent. Així mateix, si el tribunal apreciara deficiències notòries en el desenvolupament de l'exercici, podrà convidar-lo perquè s'abstinga de continuar.  
9.2. Concurs.  
En la fase de concurs es tindran en compte els mèrits assenyalats en la corresponent convocatòria, entre els quals figuraran, en tot cas:  
a) L'experiència professional  
b) La possessió de titulacions acadèmiques oficials  
c) El coneixement de valencià  
d) El coneixement d'idiomes comunitaris  
e) La formació  
Les bases específiques podran exigir una puntuació mínima per a efectuar la proposta de nomenament.  
En la valoració de l'experiència professional, els serveis prestats en l'empresa privada hauran d'acompanyar-se d'un resum amb el càlcul realitzat per la persona aspirant i els contractes on conste amb claredat la categoria professional i el certificat de vida laboral emés per l'administració de la Seguretat Social competent a fi de poder acarar-ho.  
  
9.3. Concurs oposició.  
Cadascuna de les fases es valorarà independentment i només seran computats en la fase de concurs els mèrits, prèviament avaluats, d'aquells aspirants que hagen superat la fase d'oposició.  
La valoració final del concurs oposició serà la suma de la puntuació obtinguda en cada fase, sense que puguen aprovar un nombre d'aspirants superior al de vacants convocades.  
En qualsevol cas, la màxima puntuació que, segons la convocatòria, puga obtindre's en la fase de concurs no excedirà mai del 40 % de la puntuació total del concurs oposició.  
9.4. En els supòsits d'empat en les qualificacions finals, el tribunal aplicarà les regles següents:  
a) Es dirimiran, en primer lloc, en favor de les persones amb diversitat funcional i en segon lloc en favor del gènere infrarepresentat.  
  
b) En cas de concurs oposició, en favor de qui tinga millor puntuació en l'oposició.  
c) Quan es tracte només d'oposició, s'elevarà proposta de nomenament a favor de qui haja obtingut major puntuació en els exercicis pràctics.  
d) Si continua l'empat, es proposarà a la persona de major edat, i en última instància es resoldrà per sorteig.  
  
10. Publicitat de les qualificacions  
Les qualificacions de cada exercici, les puntuacions del concurs i pràctiques o cursos selectius, així com la llista a què fa referència l'apartat 11.2 seran exposats en la pàgina web de l'Ajuntament i, si és el cas, en els altres llocs que assenyalen les lleis.  
  
11. Llista i proposta d'aprovats del tribunal  
11.1. Finalitzades les proves selectives, els tribunals faran públics els resultats en la pàgina web municipal. D'acord amb aquests s'elevarà a l'òrgan competent, a més de l'acta de l'última sessió, la proposta de nomenament dels aspirants aprovats o, si es tracta de personal laboral, la proposta de contractació.  
11.2. En l'acta de l'última sessió s'inclourà, si és el cas, la llista de persones aspirants que, havent superat els exercicis, no hagen sigut incloses en la llista d'aprovades ordenades de major a menor segons la puntuació obtinguda en el concurs oposició o en l'oposició, si és el cas, a l'efecte de ser nomenades funcionàries interines o ser contractades eventualment, per a cobrir provisionalment les vacants que es produïsquen fins a la celebració de les proves selectives de la següent oferta pública d'ocupació.  
11.3. Així mateix si, per qualsevol circumstància, alguna persona aspirant aprovada no fora nomenada funcionària de carrera o no fora autoritzada la seua contractació, podran ser nomenades funcionàries de carrera o contractades, per ordre de puntuació, les qui hagen superat els exercicis i no hagen sigut incloses en la proposta de persones aprovades.  
  
11.4. Les convocatòries podran establir la conservació de la nota dels exercicis, sempre que aquesta nota supere el 60 % de la qualificació màxima prevista en el corresponent exercici. La validesa d'aquesta mesura serà aplicable a la convocatòria immediata següent, sempre que no haja transcorregut més d'un any des de la publicació de la relació de persones aprovades en el procés selectiu precedent i la publicació de la nova convocatòria.  
11.5. Els qui superen les proves selectives, acreditaran els seus coneixements de valencià mitjançant la presentació dels certificats, diplomes o títols que hagen sigut homologats per la Generalitat, o mitjançant la realització d'un exercici específic a aquest efecte. El personal que no puga acreditar aquests coneixements haurà de realitzar els cursos de perfeccionament que a aquest efecte organitze l'administració de la Generalitat.  
El nivell exigible d'aquests coneixements serà el que consta a continuació, en funció del grup o subgrup al qual accedisca la persona que ha superat les proves selectives corresponents:  
a) A1, A2, B: Grau Mitjà  
b) C1, C2: Grau Elemental  
c) Agrupacions professionals funcionarials: Coneixements orals  
  
12. Borsa de treball  
12.1. Amb les persones aspirants no propostes i que hagen aprovat tots o algun dels exercicis es formarà una borsa de treball que s'ordenarà prioritàriament en funció del nombre d'exercicis aprovats i de la nota obtinguda en ells.  
12.2. La selecció de personal de la borsa de treball es realitzarà de la manera següent:  
a) Es cridarà per l'ordre fixat en l'apartat anterior i es concedirà un termini de 24 hores per a contestar.  
b) La persona que accepte la proposta haurà de presentar en la secció de Personal, en el termini de 72 hores, els documents acreditatius de les condicions de capacitat i requisits exigits en la base 3a de la convocatòria.  
c) La persona que accepte la proposta serà entrevistada per una comissió formada per la prefectura de secció de personal i/o la prefectura del servei o secció interessada, una persona designada per la Junta de Personal i la persona que exercisca la secretaria general de l'Ajuntament. L'entrevista versarà sobre el currículum que haurà d'aportar la persona aspirant i serà qualificada d'apta o no apta.  
d) Cada nova crida es realitzarà reiniciant l'ordre de la borsa, des del lloc número 1 i en ordre descendent, saltant a les persones que es troben desactivades i a aquelles que hagen sigut excloses.  
  
e) Qui no responga o rebutge l'oferta immotivadament passarà a l'últim lloc de la borsa.  
Són causes de renúncia justificada, que hauran de concórrer en la data en què s'efectue la crida i justificar-se en el termini de dos dies hàbils, les següents:  
a) Acreditar una relació laboral de duració superior a la que se li proposa.  
b) Trobar-se en situació d'incapacitat temporal derivada de malaltia comuna, accident no laboral, accident de treball o malaltia professional durant el temps que dure, sempre que siga anterior a la crida.  
  
c) Permís per maternitat, progenitor diferent de la mare biològica, adopció, guarda amb finalitats d'adopció o acolliment.  
d) Estar dins de les quatre últimes setmanes de l'embaràs.  
En aquests casos, la persona aspirant mantindrà el seu lloc en la borsa d'ocupació temporal, quedant-hi en situació no activa, i no rebrà més crides fins que comunique per escrit la finalització de la situació que va donar lloc a la renúncia. En cas que la renúncia no s'acredite dins del termini establit, o es produïsca per causa diferent de les enunciades en l'apartat anterior, l'interessat passarà a l'últim lloc de la borsa.  
  
Es consideraran causes d'exclusió definitiva de la borsa de treball:  
  
a) La sol·licitud per part de l'interessat  
b) La renúncia a dues crides  
c) La baixa voluntària del treballador una vegada contractat  
d) L'existència d'informes desfavorables en un nomenament o contracte anterior  
e) La rescissió de la relació laboral per acomiadament disciplinari o separació del servei  
  
13. Presentació de documents  
13.1. En el termini de vint dies hàbils, a comptar des de l'endemà de la publicació de la llista de persones aprovades, els/les aspirants proposats/ades pel tribunal presentaran els documents que acrediten els requisits exigits en les bases específiques de cada convocatòria, i els següents:  
a) Document Nacional d'Identitat.  
b) Titulació o justificant d'haver pagat els drets d'expedició, sense perjudici de la seua posterior presentació.  
c) Certificats, diplomes i títols que, homologats per la Generalitat Valenciana, acrediten els coneixements de valencià.  
d) Declaració jurada de no haver sigut separat/ada, mitjançant expedient disciplinari, del servei de qualsevol administració pública, ni trobar-se incapacitat/ada.  
e) Certificat mèdic acreditatiu de no patir malaltia o limitació física o psíquica que impedisca, impossibilite o siga incompatible amb l'exercici de les funcions.  
f) Les persones aspirants amb grau de discapacitat igual o superior al 33 % que hagen optat pel contingent de reserva han d'acreditar aquesta condició, en cas de no haver-ho fet amb anterioritat.  
13.2. Els qui tinguen la condició de funcionari públic o contractat en règim laboral per organismes públics, estaran exempts de justificar les condicions i els requisits exigits i acreditats quan van obtindre el seu nomenament anterior; per tant, hauran de presentar, únicament, el certificat del ministeri, de la corporació local, o de l'organisme públic de què depenguen, justificatiu de la seua condició de funcionari i que compleixen les condicions i requisits assenyalats.  
No obstant això, si en la convocatòria s'exigeixen condicions o requisits que no consten en el seu expedient personal, hauran d'acreditar-se en la forma abans indicada.  
13.3. La falta de presentació de la documentació dins del termini establit, llevat dels casos de força major o quan de la presentació dels documents es desprenga el no compliment dels requisits de la convocatòria o supòsits de falsedat en la declaració, donarà lloc a la invalidesa de les actuacions de la persona aspirant. En aquest sentit, comportarà la nul·litat subsegüent dels actes del tribunal en relació amb aquesta persona i la impossibilitat d'efectuar el seu nomenament, sense perjudici d'altres responsabilitats en què haja pogut incórrer.  
En aquest cas, la proposta es considerarà feta a favor dels/de les aspirants, ordenats d'acord amb la puntuació obtinguda, que havent superat la totalitat de les proves selectives, tinguen cabuda en el nombre de places convocades, a conseqüència de la citada anul·lació.  
  
  
14. Període de pràctiques o cursos selectius  
14.1. Les persones que hagen superat el procés selectiu, prèvia presentació de la documentació exigida, podran ser nomenades funcionàries en pràctiques, per un període durant el qual es valorarà la seua capacitat per a l'exercici de les tasques pròpies de la plaça i la seua adaptació al lloc de treball. Aquestes pràctiques o cursos selectius seran dirigits per un/a tutor/a funcionari/ària de l'Ajuntament qui, en finalitzar, remetrà al tribunal informe en el qual efectuarà una valoració del seu desenvolupament.  
14.2. Així mateix el tribunal requerirà informe de la Junta de Personal, relatiu a les incidències laborals de les quals haja pogut tindre coneixement respecte del/de la funcionari/ària en pràctiques. Finalment el tribunal, previ informe propi, elevarà proposta de nomenament o indicarà que la persona aspirant no ha superat el període de pràctiques o el curs selectiu. En aquest últim cas es donarà audiència a la persona interessada amb un termini de deu dies hàbils perquè al·legue el que al seu dret convinga; a la vista d'aquestes al·legacions el tribunal podrà proposar la repetició o desestimar-les motivadament i elevar proposta de nomenament de funcionari en pràctiques del/de la següent candidat/a amb millor puntuació.  
14.3. La qualificació obtinguda en el període de pràctiques o en el curs selectiu serà la d'apte/a o no apte/a.  
14.4. Les persones aspirants que no realitzen o, si és el cas, no superen aquesta fase, quan tinga caràcter eliminatori, perdran el seu dret a ser nomenats personal funcionari de carrera en la convocatòria corresponent. No obstant això, se'ls reservarà la puntuació obtinguda en l'oposició o concurs oposició per una sola vegada, podent tornar a ser nomenades personal funcionari en pràctiques en el curs o període de pràctiques immediatament posterior que es convoque per a l'accés al mateix cos, escala o agrupació professional funcionarial. A aquest efecte, hauran de sol·licitar la seua participació en la convocatòria corresponent.  
14.5. Les retribucions del personal funcionari nomenat en pràctiques seran les pròpies del lloc al qual aspiren.  
  
  
  
15. Nomenament, presa de possessió i prestació de jurament o promesa  
15.1. Presentada la documentació pels/per les interessats/ades i sent aquesta conforme, l'òrgan municipal competent efectuarà el nomenament com a funcionari/ària de carrera o autoritzarà la contractació en règim laboral de les persones aspirants proposades pel tribunal. El nomenament es publicarà en el Diari Oficial de la Generalitat Valenciana.  
15.2. Quan les bases específiques de la convocatòria hagen establit un període de pràctiques, un curs selectiu, o tots dos, les persones aspirants proposades pel tribunal seran nomenades funcionàries en pràctiques o contractades temporalment fins a la finalització d'aquestes. El nomenament com a funcionaris/àries de carrera o la contractació per temps indefinit, únicament podrà fer-se una vegada superats, amb aprofitament, els períodes de pràctiques i/o els cursos selectius exigits.  
  
15.3. Els nomenaments seran notificats a les persones interessades, que hauran de prendre possessió en el termini d'un mes. En el mateix termini, si és el cas, hauran d'exercir l'opció prevista en l'article 10 de la Llei 53/1984, de 26 de desembre, d'incompatibilitats del personal al servei de les administracions públiques.  
Qui, sense causa justificada, no prenga possessió dins del termini assenyalat, perdrà tots els drets derivats de la superació de les proves selectives i del nomenament subsegüent.  
En l'acte de la presa de possessió o en l'acte de la signatura del contracte haurà de prestar-se jurament o promesa d'acord amb la fórmula prevista legalment.  
15.4. Amb caràcter general, l'adjudicació de destins al personal de nou ingrés s'efectuarà d'acord amb les peticions de les persones interessades, entre els llocs vacants i segons l'ordre de puntuació obtingut en el procés selectiu, sempre que reunisquen els requisits determinats per a cada lloc en la relació de llocs de treball. Aquests destins tindran caràcter definitiu. Això no obstant, si l'interés del servei ho aconsellara, podrà produir-se la mobilitat del personal entre els citats llocs o altres vacants sempre que es reunisquen els requisits per a això i no varien l'horari i les retribucions.  
15.5. Les persones aspirants que opten a vacants reservades a persones amb diversitat funcional dins d'una convocatòria ordinària podran sol·licitar a l'òrgan convocant el canvi de l'ordre de prelació per motius de dependència personal, dificultats de desplaçament o altres anàlogues, que hauran de ser acreditats. L'òrgan convocant decidirà aquesta alteració quan es trobe degudament justificada, limitant-se a realitzar la mínima modificació necessària en l'ordre de prelació per a possibilitar l'accés a un lloc adequat per a la persona amb diversitat funcional.  
  
15.6. Les persones que hagen superat el procés selectiu, s'incorporaran al seu lloc de treball en un termini màxim de sis mesos des de la publicació de la resolució definitiva de persones aprovades.  
  
16. Incidències  
Els òrgans de selecció estan facultats per a resoldre els dubtes que es presenten i prendre els acords necessaris per al bon ordre de l'oposició, en tot el que no estiga previst en les bases.  
  
17. Règim d'impugnacions i d'al·legacions  
17.1. Contra les resolucions definitives de l'òrgan competent les persones interessades poden interposar recurs potestatiu de reposició dins del termini d'un mes a comptar des de l'endemà de la publicació o notificació, o directament recurs contenciós administratiu davant els jutjats contenciosos administratius en el termini de dos mesos a comptar des de l'endemà de la publicació o notificació, excepte la resolució de nomenament que ho serà davant la Sala contenciosa administrativa del Tribunal Superior de Justícia de la Comunitat Valenciana.  
  
17.2. Contra els actes de tràmit del tribunal que decidisquen directament o indirectament el fons de l'assumpte, determinen la impossibilitat de continuar el procés selectiu, produïsquen indefensió o perjudici irreparable a drets o interessos legítims, les persones interessades poden interposar recurs d'alçada davant l'alcaldia en el termini d'un mes a comptar des de l'endemà de la publicació o notificació.  
17.3. Contra els actes de tràmit del tribunal, les persones aspirants, al llarg del procés selectiu, poden formular totes les al·legacions que creguen convenients, que es tindran en compte, si és el cas, al final del procés selectiu.  
  
18. Publicació de les bases  
18.1. L'aprovació i text íntegre d'aquestes bases es publicarà en el Diari Oficial de la Generalitat Valenciana i regiran mentre l'Ajuntament no les modifique o derogue.  
18.2. Les bases específiques de les convocatòries es publicaran en el Butlletí Oficial de la Província de Castelló i en el Diari Oficial de la Generalitat Valenciana. A més, d'acord amb l'article 6.2 del Reial decret 896/1991, de 7 de juny, haurà de publicar-se en el Boletín Oficial del Estado un anunci d'aquestes convocatòries, que contindrà: denominació de l'escala, subescala i classe per a l'ingrés del qual es convoquen les proves selectives. Corporació que les convoca, classe i nombre de places, amb indicació d'aquelles que es reserven, si és el cas, a promoció interna, així com les que es reserven per a persones amb minusvalidesa, data i número del butlletí o diari oficial en què s'hagen publicat les bases i la convocatòria.  
En tot allò que les bases específiques no establisquen el contrari, aquestes bases generals regiran les convocatòries de les proves selectives i serà suficient, en aquest sentit, amb la referència al número i data de la seua publicació en el Diari Oficial de la Generalitat Valenciana.  
18.3. Aquestes bases, i les específiques de cada procés selectiu, estaran a la disposició de les persones interessades en les dependències municipals i en la pàgina web municipal.  
  
19. Derogació  
Queden derogades les bases generals aprovades pel Ple d'aquest Ajuntament el dia 30 de novembre de 2009.  
  
20. Entrada en vigor  
Aquestes bases entraran en vigor l'endemà de la seua publicació en el Diari Oficial de la Generalitat Valenciana.  
  
Onda, 12 de febrer de 2021.- La tinenta d'alcalde: Elena Albalat Aguilella.